Steen Gade (SF), 2014-04-10:
Det er helt rigtigt, som Enhedslisten skriver i sit forslag, at vi står over for meget alvorlige klimaproblemer.
FN's klimapanel offentliggjorde, som andre ordførere har sagt, i sidste uge i Japan den næstsidste delrapport før synteserapporten, som kommer i oktober i København før det afgørende klimamøde i Paris i 2015.
Den redegør for de alvorlige konsekvenser af klimaproblemerne, og, kan man rolig sige, den udpensler nogle konsekvenser, som jeg for få år siden, når jeg var ude at sige det samme, fik at vide aldrig ville blive sådan – at nu malede jeg med sort.
Nu siger man, med den sikkerhed, som mange videnskabsmænd kan give, at det er sådan, det bliver.
Den næste rapport kommer jo i den her uge og er så den sidste delrapport, og efter det, vi kan læse i avisen, giver den os 15 år til at tage langt mere drastiske beslutninger, end vi har taget indtil nu.
Så vil jeg lige filosofere lidt over det der med FN-sporet, for FN-sporet er afgørende – det er jo forhandlingerne på COP'erne, som det nu hedder, altså klimakonventionens og Kyotoprotokollens årlige møder, og der er så næste skæringspunkt for alvor mødet i Paris i 2015.
Men jeg synes, man skal hæfte sig ved, at foruden det spor, der følger forhandlingerne direkte, er der nogle andre spor, som er tæt knyttet til FN, men som faktisk ikke er det, man kunne kalde det traditionelle FN-spor.
Jeg er fuldstændig enig med Enhedslisten i, at vi har brug for nogle spor ved siden af, men det er Ban Ki-moon altså også enig i, og det er derfor, han har inviteret verdens statschefer til at mødes i september for at speede processen op.
Det er afgørende vigtigt, at vi får en statsminister til det møde, og vi får en forberedelse inden det møde i september i New York.
Det andet, jeg synes jeg skal nævne, som også er et Ban Ki-moon-initiativ, men som heller ikke er FN-sporet i den traditionelle forstand, er Energy for All-projektet – at alle borgere her på kloden har ret til adgang til energi inden 2030.
Det er to spor, som ligger ved siden af det traditionelle FN-spor, men som er vigtige at fokusere på.
Jeg er enig med Enhedslisten i, at vi har brug for meget mere »desuden« og »ved siden af«, men jeg vil gerne have, at vi også tænker det ind i FN-processen.
Der vil jeg bare nævne, at jeg som klimatalsmand for Nordisk Råd i går fik vedtaget en rekommandation, som også tilgår vores klimaminister i Danmark, om, at Norden kunne fungere som brobygger mellem ulande og ilande op til forhandlingerne i 2015.
Hvis klimaministeren i dag vil kommentere det, kunne det jo været hyggeligt at få hans tilsagn om, at han aktivt vil kæmpe for det sammen med sine øvrige nordiske kollegaer.
Det er et initiativ, som handler om, at de ilande, herunder Norden, som vil gå langt, sætter sig sammen med ulande i klubben af Least Developed Countries og i AOSIS, som er de små østater – altså, den gruppe, der hedder vulnerable countries – for at sætte en stærk international dagsorden og få talt sig sammen, så man kan presse de store udledere og dem, der ikke rigtig vil gøre noget, altså først og fremmest presse USA, men også presse Kina og Indien.
Det er jo sådan et initiativ, som jeg synes der er et godt perspektiv i.
Så vil jeg sige, at jeg faktisk også synes, at Danmark både har gjort og gør en hel masse for at lave det her.
Jeg synes sådan set også, vores udvalg, Klima- og Energiudvalget, har gjort noget.
Hver gang vi er til COP'er, har vi da møde med Bangladesh.
Vi laver jo de alliancer.
Da den tidligere klimaminister var i Durban, stod han jo frem, som en anden ordfører har sagt her, og lavede alliancen med ulandene.
Og det skal vi udvikle.
Der, hvor jeg ikke rigtig er med, er i spørgsmålet, om vi skal opbygge et stort, nyt sekretariat, og om vi skal lave noget, som nogle vil kalde en ny organisation.
Det tror jeg ikke.
Men selve projektet, det, der ligger i det, synes jeg vi har brug for.
Vi har også brug for at lave noget i tidsperioden fra 2015 til 2020, at der sker noget i den periode, for en ny aftale vil jo kun vedrøre udviklingen efter 2020.
Så selv om vi får en aftale i 2015, gælder den først fra 2020.